14-jarige sterf by inisiasieskool‘n Inisiasieskool in Limpopo. Foto: Chester Makana/ANA ŉ Ondersoek is van stapel gestuur na die dood van ŉ 14-jarige seun by ŉ inisiasieskool. Die seun is Sondag in Modimolle (Nylstroom) in Limpopo oorlede nadat ŉ besnydenis glo skeefgeloop het. Hosi Eric Mdavula Chauke van die werkskomitee oor inisiasieskole het gesê hulle ondersoek tans die saak. Volgens Chauke sluit talle seuns self by die inisiasieskole aan sonder om na te gaan of die skole wettig bedryf word. Chauke het gesê die ondersoekkomitee is op die punt om vyf ander skole se deure te sluit. Meer as 325 skole is ondersoek en daar is bevind dat vier skole onwettig bedryf word. Die departement van samewerkende regering en tradisionele sake het aanvanklik 376 aansoeke van inisiasieskole ontvang om hulle wettig te laat verklaar. Die skole wat wettig verklaar word, mag dan praktyke soos besnydenisse uitvoer. Altesaam 51 van die inisiasieskole het die saak Maandag tot by die hooggeregshof gevoer en geëis dat ongemagtigde skole mag voortgaan. Die hof het egter in die guns van die departement beslis.